google/wiki40b huggingface dataset:
James Remar

Biografi

Remar ble født i Boston i Massachusetts. Han har tilbrakt mesteparten av sin filmkarriere spille skurker. Han er kjent for sin rolle som den aggressive seksuelt voldelige karakteren Ajax frakultfilmen The Warriors fra 1979, som den morderiske sociopaten Albert Ganz fra filmene 48 Hrs. (begge filmene ble regissert av Walter Hill). Remar er også kjent for å spille den virkelige 1930-talls gangsteren Dutch Schultz i filmen The Cotton Club fra 1984. Han spilte også i filmen Windwalker som den unge Windwalker fra 1980-tallet. I 1996 spilte han en av skurkene i Paramounts storbudsjetts actionfilm The Phantom, med blant andre Catherine Zeta-Jones og Billy Zane.
Tegra

Tegra er en serie system on a chip (SoC) som blir utviklet av Nvidia for mobilt utstyr som smarttelefoner, personlige digitale assistenter og mobilt internettutstyr. Tegra består av en ARM mikroprosessor, en grafikkprosessor, Northbridge, Southbridge og en minnehåndterer integrert i en og samme mikrobrikke. Tidligere SoC er konstruert som effektive multimediaprosessorer, mens mer nylige modeller legger vekt på ytelsen ved spill uten å redusere strømeffektivitet.
Massesentrum

Historie

Konseptet av et massesentrum ble først introdusert av den greske matematikeren, fysikeren og ingeniøren Arkimedes. Arkimedes viste at dreiemomentet til en stang var det samme om vekter på stangen var fordelt eller om dem var samlet på et punkt massesenteret. I forsøk med flytende masser viste han at orienteringen til den flytende massen er den samme som gjør deres tyngdepunkt lavest mulig. Han utviklet matematiske teknikker for å finne massesentrum for objekter med jevnt fordelt masse ved hjelp av forskjellige veldefinerte former. I middelalderen ble teoriene om massesentrum videre utviklet av Abu Rayhan Biruni, al-Razi (Latinsk navn «Rhazes»), Omar Khayyám og al-Khazini.
Kjærlighet og dynamitt

Innspillingsfakta

Filmen ble spilt inn i 1933 i Irefilms studio i Stockholm og Stockholms skjærgård.

Handling

Verftsingeniør Ragge har tatt med skipsreder Gustafssons datter Anna-Greta på en seilas. Båten forliser og de blir derfor tvunget til å overnatte på ei øy. Når skipsrederen får vite om dette blir han rasende og får ordnet det slik at Ragge blir avskjediget fra verftet der han arbeider. Den arbeidsløse Ragge omgås verftsarbeideren Axel og hans søster Rosa, som blir forelsket i ham.
Et lastefartøy, som tilhører Gustafsson, går på grunn og til tross for gjentatte bergingsforsøk klarer man ikke å få løs båten. Det blir meddelt at båten må skrotes på stedet. Forsikringsselskapet er imidlertid villig til å betale et høyt beløp til den som kan få løs fartøyet. Ragge påtar seg oppdraget og med hjelp av dynamitt får han til slutt løs båten. Denne bragden gjør at han får Gustafssons velsignelse og Anna-Gretas hånd.

Mottakelse

Svenska Dagbladets anmelder, signaturen Eveo, var kritisk innstilt til filmen. Anmelderen mente at filmen var lang med den fordelen «at man kan ytre seg kort om den». Eveo anså videre at handlingen «knapt» hengte sammen og at filmen hadde tjent på en «forenklet historie» med et «sterkere konsentrat og i raskere tempo». Anmelderen påpekte imidlertid at filmen innledningsvis hadde vært tilfredsstillende, «men så ble stadig flere og flere motiver skutt inn i intrigen, med stadig flere personer som medvirket, og så ble det snart for mye av det gode». Eveo anså også at scenen der fartøyet blir sprengt bort fra grunnen hadde en «virkelighetsfremmed utforming».
Göteborgs Handels- och Sjöfartstidning var også kritisk i sin anmeldelse og mente at «Kärlek och dynamit var én av de mest uutholdelige filmene som har blitt skuet i Göteborg i de senere årene». Anmelderen mente imidlertid at dette ikke berodde på skuespillerne, men på at «man har påtatt seg å spille inn en film uten regissør og uten manuskript».
Live at Lone Star

Live at Lone Star er et konsertalbum med Robert Gordon, utgitt i 1989.
Żarnowiec kjernekraftverk

Żarnowiec kjernekraftverk (polsk: Elektrownia Jądrowa Żarnowiec) var et planlagt kjernekraftverk i Polen. Det skulle bygges ved det vesle tettstedet Żarnowiec som ligger omtrent 50 km nordvest for Gdańsk, ved Østersjøen. Anlegget skulle bli det første atomkraftverket i Polen, men på grunn av den økonomiske og politiske situasjonen i landet etter 1989 og i tillegg større protester fra folk ble byggingen avbrutt underveis. Folk i Polen hadde fortsatt Tsjernobylulykken i tankene.
Byggingsprosjektet begynte i 1972, og anlegget skulle i alt ha fire trykkvannsreaktorer med en samlet maksimal elektrisk effekt på om lag 1 860 MW (brutto).
Robert Wagner

Tidlige liv

Robert Wagner ble født i Detroit. Familien flyttet til Los Angeles da han var bare 7 år gammel. Han ble tidlig klar over at det var skuespiller han drømte om å bli, og han jobbet iherdig for å oppnå denne drømmen. Målrettet tok han en rekke strøjobber (inkludert en som caddie for skuespiller Clark Gable) i håp om at noen ville se potensialet som lå i han, men det var da han var ute og spiste med sine foreldre på en restaurant i Beverly Hills at en talentspeider oppdaget han.

Karriere

Robert Wagner hadde sin aller første mindre rolle i filmen The Happy Years (1950). To år senere landet han en rolle som fallskjermjeger i filmen With a Song in My Heart med Susan Hayward, og det var denne rollen som skulle sikre han en kontrakt med 20th Century Fox. Takket være hans gutteaktige sjarm strømmet rolletilbudene på, dog ofte av mindre karakter. Dette til tross, han var fast bestemt på å fortsette, og det var hans gode prestasjoner i filmer som Titanic (1953), Prince Valiant (1954), Between Heaven and Hell (1956), All the Fine Young Cannibals (1960) og The War Lover (1962) som til slutt skaffet han et stuerent navn i bransjen. I 1963 medvirket han i Den rosa panteren (1963), som ble en stor kassasuksess. Samme året giftet han seg med Marion Marshall, ei gammel venninne som han innledet et forhold til da han spilte inn filmen Den lengste dagen (1962), og det nygifte ekteparet slo seg ned i Europa. Mangel på filmtilbud og store roller førte til et brudd mellom han og 20th Century Fox. Det skulle gå noen år før han igjen entret det store lerret, denne gangen i filmen Harper (1966) med Paul Newman. Det ble imidlertid et noe kortvarig comeback, og det var på dette tidspunktet at han bestemte seg for å satse på en karriere innen TV. Dette skulle vise seg å være et meget smart karrierevalg. I årene som fulgte, spilte han i serier som It Takes a Thief (1968–1970), The Name of the Game (1970–1971), Switch (1975–1978) og sist, men ikke minst Par i hjerter (1979–1984). I mellomtiden rakk han å spille inn filmer som The Towering Inferno (1974) og The Concorde ... Airport '79 (1979), som begge ble kommersielle suksesser. Da Par i hjerter tok slutt på midten av 1980-tallet, dabbet også hans TV-karriere ut. Han var kun å se i en håndfull filmer og serier i løpet av de neste 13 årene, til han på slutten av 1990-tallet fikk fornyet tillit som den nå velkjente Number Two i filmene om Austin Powers (1997, 1999, 2002). I de siste par årene har han hatt en tilbakevendende rolle som Teddy i "Two and a Half Men" (2003). Han spiller far til Anthony Dinozzo i NCIS.

Personlige liv

Robert Wagner var gift med skuespillerinnen Natalie Wood i perioden 1957 til 1961. Fra 1963 og frem til deres separasjon i 1971 var han gift med Marion Marshall, de ble offisielt skilt i april 1972. Sammen fikk de datteren Katie Wagner. Den 16 juli 1972 giftet han seg på ny med Natalie Wood, hans store kjærlighet. Ekteskapet varte frem til 29. november 1981, da hun så tragisk omkom i en drukningsulykke. Sammen fikk de datteren Courtney Wagner. I 1990 giftet han seg med skuespillerinnen Jill St. John.
Reina (bydel)

Reina (bydel) er en tidligere bydel i Trondheim som var preget av trehusbebyggelse. Reina var en typisk arbeiderklasse-bydel. Bydelen ble revet og omregulert til industriformål på 1970- og 1980-tallet.
I bydelen var det også en skøytebane om vinteren i perioden fra og med sesongen 1928/29 til og med sesongen 1939/40.
Pycnoschema subulatum

Utseende

En middelsstor, avlang, hvelvet, blankt svart hornbille.
Hannen har et kort, krumt horn i pannen, og pronotum er litt uthulet foran, med en framskytende "hylle" over uthulingen.
Oversiden er fint og blankt punktert. Leggene på forbeina har tre brede, butte tenner. Dekkvingene har fine punktrader.

Levevis

Larvene lever i jorda.

Utbredelse

Arten er vidt utbredt i det sentrale og sørlige Afrika, fra Kenya og Nigeria til Zimbabwe.
Mahatma Jyotiba Phule Mandai

Mahatma Jyotiba Phule Mandai (marathi: महात्मा ज्योतिबा फुले मंडई), tidligere Crawford Marked marathi: क्रॉफर्ड मार्केट), er et marked i Sør-Mumbai.
Markedet var tidligere oppkalt etter Arthur Crawford. Det ble senere oppkalt etter Mahatma Jotirao Phule. Markedet ligger på motsatt side av Mumbai-politiets hovedkvarter, like nord for Chhatrapati Shivaji Terminus jernbanestasjon. Markedet er for det meste stengt på søndager.

Arkitektur

Markedet ble tegnet av den britiske arkitekten William Emerson.
Cardiaspis

Utseende

Middelsstore (ca. 25 millimeter), skinnende metallisk glinsende praktbiller. Antennene er tynne og omtrent så lange som hodets bredde. Pronotum er rundet, mye bredere enn langt. Dekkvingene er bredest ved roten, avsmalnende bakover, med markerte lengdefurer.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Sørøst-Asia (i alle fall Malaysia).
Toril Marie Øie

Priser og hedersbevisninger

Øie ble i 2018 utnevnt til kommandør med stjerne av St. Olavs Orden for embetsfortjeneste.
Taito

Taitô (台東区 Taitō-ku) er en av Tokyos 23 bydeler. Området er omgitt av fem andre bydeler: Chiyoda, Bunkyo, Arakawa, Sumida og Chuo.
Taitô-ku ble grunnlagt 15. mars, 1947.
Jólasveinn

Jólasveinn flertall jólasveinar (julekar) er skremselsvetter i islandsk folketro og er i nær slekt med troll og jotner. Ifølge tradisjonen finnes det i alt tretten jólasveinar. Disse heter Stekkjastaur, Giljagaur, Stúfur, Þvörusleikir, Pottaskefill, Askasleikir, Hurðaskellir, Skyrgámur, Bjúgnakrækir, Gluggagægir, Gáttaþefur, Ketkrókur og Kertasníkir. Deres foreldre er trollene Grýla og Leppalúði. Grýla omtales i den norrøne litteraturen allerede på 1100-tallet. De har en katt som kalles for jólaköttur.
Den gamle julekaren var et ufyselig skikkelse som opprinnelig har hatt den funksjon å skremme barn til lydighet, blant annet ble barn truet med at de ville blitt spist av julekatten om de ikke etterkom foreldrenes og de voksnes ønsker. Således skal de islandske julekarene ikke forveksles med den norske julenisse eller folketroens gardvord.
I senere tid har den islandske julekaren, i likhet med den norske nisse, mer eller mindre smeltet sammen med den vennlige julenissen. I motsentning til sin forgjenger som i sin natur var både farlig og til dels pervers, har den moderne jólasveinn hvitt skjegg, deler ut gaver og kler seg i rødt. Dette er noe de islandske jólasveinar ikke gjorde før i tiden.
13 dager før jul begynner de å komme – en hver dag med noe godt i skoen som skal stå klar i vinduskarmen over natta.
Hvis barna ikke har vært lydig og oppført seg ordentlig, får de en gammel potet i skoen.
Ordet jólasveinn brukes først i islandske skrifter fra 1600-tallet.
Steelig musikk

Steelig musikk er et musikkalbum med Egil Skjelnes, utgitt i 1999.
Marie av Staritsa

Dronning av Livland

Det gikk dårlig for Magnus i hans nye posisjon; i 1578 avsto han sine resterende besittelser og levde sine siste år som den polske konges lensmann i Pilten i Kurland. Etter hans død i 1583, reiste Marie med sin datter Eudoxia tilbake til Russland, hvor hun gikk i kloster.
James Connolly

Liv og virke

Han var født i en irsk familie i Edinburgh i Skottland. Hans foreldre hadde utvandret fra grevskapet Monaghan i Irland til Cowgate, en irsk ghetto hvor tusenvis irlendere bosatte seg. Han kom til å snakke engelsk med et klart skotsk tonefall resten av livet. Allerede som elleveåring begynte han som løsarbeider, men utviklet seg på tross av manglende utdanning til en viktig sosialistisk tenker innen den irske fagbevegelsen.
Connolly var med på å opprette Irish Socialist Republican Party (ISRP) i 1896, og var en av lederne i den viktige fagorganisasjonen Irish Transport and General Workers Union, sammen med James Larkin. Under  Dublin lockout i 1913 dannet han den fagforeningsbaserte militsen Irish Citizen Army (ICA), for å forsvare streikende arbeidere mot overgrep fra politiet. Det endelige målet deres var en selvstendig og sosialistisk irsk nasjon.

Påskeopprøret

Connolly var skeptisk til ikke-sosialistiske nasjonalistgrupper, som Irish Volunteers og Irish Republican Brotherhood. Men i 1916 ble de enige om å gå til aksjon mot det britiske styret i Irland sammen. Bakgrunnen for at ICA ble invitert til å være med var at Connolly, midt i planleggingen av påskeopprøret, truet med å starte et opprør selv. Dette ville ført til økt britiske beredskap og innkalling av forsterkninger, og påskeopprøret ville ikke kunne gjennomføres.
Opprøret startet den 24. april. Connolly deltok som kommandant for Dublinbrigaden, og dermed de facto kommandant for hele oppstanden. Han ble hardt såret under kampene, og måtte bæres på en seng for å få oversikt. Etter at opprøret var slått ned ble han sendt til sykehus. Connolly ble så har skadet fra kampene at en lege slo fast at han ikke ville leve mer en dag eller to, men britene var fast bestemt på at han uansett skulle henrettes. Da han ikke var i stand til å stå for eksekusjonspelotong, ble han fraktet til fengselets gårdsplass på en sykebåre. Istedenfor å bli marsjert til det samme stedet hvor de andre hadde blitt henrettet, i enden av gårdsplassen, ble han bundet fast til en stol og deretter skutt.

Innvirkning

Connolly var en av de få ledende sosialistene i Den andre internasjonalen som gikk imot all støtte til krigføringen i den første verdenskrig.
Også i Skottland hadde Connollys tenkning stor innvirkning, ikke minst på John Maclean, som på lignende vis kombinerte venstreorientert holdning og kamp for nasjonal frigjøring da han grunnla Scottish Workers Republican Party. Etterkommeren av denne gruppa inngår idag i Scottish Socialist Party.
Det står en statue av James Connolly i Dublin, utenfor Liberty Hall, fagorganisasjonens hovedkontor.

Familie

James Connolly ble overlevd av sin hustru Lillie og flere barn, hvor en av dem, Nora Connolly O'Brien (1893–1981), ble en innflytelsesrik skribent og politiker innen den irsk-republikanske bevegelse. Hun var også medlem av det irske senatet, Seanad Éireann. En annen, hans sønn Roderick «Roddy» Connolly (1901–1980), også deltaker i påskeopprøret i 1916, fortsatte sin fars arbeid som sosialistisk aktivist i Irland. Som sin søster ble han medlem av det irske senatet.
Unix domain socket

En Unix domain socket er et endepunkt i datakommunikasjon hvor prosesser innenfor samme operativsystem overfører data. Liksom navngitte pipes, støtter Unix domain sockets sikker overføring av en strøm av bytes (SOCK_STREAM) (TCP). De støtter vanligvis også sikker og ordnet overføring av datagrammer (SOCK_SEQPACKET) eller uordnet og usikker overføring av det samme (SOCK_DGRAM) (UDP). Unix domain sockets har siden 1988 vært en standardkomponent i POSIX (POSIX 1).
Sainthia-ulykken

Kollisjonen

Ulykken skjedde 191 km fra Howrah kl. 02:00 (IST) da Uttarbanga Express, som kom fra New Cooch Behar og skulle til Howrah, kom kjørende og traff Bhagalpur-Ranchi Vananchal Express, som stod stille på Sainthia jernbanestasjon. De tre bakerste togvognene på Vananchal Express ble fullstendig ødelagt som følge av det kraftige sammenstøtet.
Skadde folk ble sendt til lokale sykehus i Sainthia og Suri.

Etterforskning

Til å begynne med hevdet offentlige talsmenn for det statlige jernbaneselskapet Indian Railways hvordan det kunne ha vært noe galt med togførerne på Uttarbanga Express, ved å gå inn på hvordan toget hadde passert et rødt signal i høy hastighet, uten tegn til nedbremsing og med ingen åpenbare forsøk av de to lokførerne på å hoppe ut fra førerhuset før kollisjonen. Begge ble funnet døde i vraket, fortsatt i sine seter. Muligheten for at de to førerne på Uttar Banga Express ble dopet har utløst bekymring for jernbanen. Obduksjonen av førerne på Suri hospital viste imidlertid ingen tegn til beruset tilstand. Som en forholdsregel har togførere og vakter blitt bedt om ikke å kjøpe noe mat eller drikke på stasjonene.
Sainthia jernbanestasjon var et planlagt stoppested for ekspresstoget, men det antas at toget kjørte over en bro som lå 1,2 km fra ulykkesstedet med en hastighet tre ganger høyere enn den øvre fartsgrensen. Togansatte hadde tatt kontroll over toget i Malda fem timer før ulykken, og så ut til å være opplagte og friske for de stasjonsansatte på en tidligere ikke-planlagt stopp i Gadadharpur, 7 km fra ulykkesstedet. Signalmannen på stasjonen på daværende tidspunkt hevdet å ha hørt stasjonsmesteren prøve å varsle føreren av Uttar Banga Express ved hjelp av walkietalkie, men han fikk ingen respons. 
Undersøkelser av toget viste ingen tegn til bremsefeil, til tross for at togvakten under avhør sa at han hadde utløst nødbremsen etter at føreren ikke ga han svar tilbake på walkietalkie, men at denne bremsen sviktet. Det var heller ingen signalfeil, lyssignalet inn til stasjonen viste rødt. Sannsynlige årsaksfaktorer er berusing av førerne og at det ikke ble satt opp en alternativ rute (på et annet jernbanespor) mens Vananchal Express stod ved stasjonsplattformen. Det var for sent å operere sporvekslere og styre toget over på et annet, ledig spor da Uttar Banga Express ble sett. 
Føreren av Vananchal Express sa at «selv om det grønne signalet ble gitt kl. 01:54, kunne vi bare begynne å kjøre først kl. 02:01 fordi vi ikke hadde fått noe signal fra vakten.»

Kompensasjon

Jernbaneminister Mamta Banerjee har kunngjort en kompensasjon på totalt 500 000 indiske rupi for de avdøde, 100 000 rupi for de alvorlig skadde og 25 000 rupi for de med mindre skader.
Hareima

Geografi

Elven er 9,4 km lang, drenerer et nedbørsfelt på 18,5 km² og har en middelvannføring på 1,11 m³/s. Den har sitt utspring i et lite tjern ca 1200 moh. 300 m nord for Skarvvatnet i Sunndalsfjella. Fra utspringet renner den nordøstover men dreier nord gjennom ett større og ett mindre tjern. Herfra stuper den via Hareimdalsfallene ned i Hareimdalen, renner der gjennom et relativt slakt terreng før den tar veien ned den bratte lia på sørsiden av Sunndalen. Herfa flyter elven gjennom det flate området Hovenøyan og munner ut i Driva på Teigøra like øst for Sunndalsøra. Hareima er den siste større elven som renner sammen med Driva før denne flyter ut i Sunndalsfjorden

Utbygging

Hareima kraftverk skulle utnytte et bruttofall på 497 m ned til den planlagt kraftstasjonen på Hoven. Kraftstasjonen var beregnet for en produksjon på 25 GWh i normalår. Norges Naturvernforbund gikk sterkt imot utbyggingen med begrunnelsen at det var eneste vassdrag på sørsiden av Sunndalen som ikke var regulert. Søknaden ble avslått av NVE 21. august 2014.

Vern

Øverste del av elva (fra kote 580) er vernet som en del av Dovrefjell-Sunndalsfjella nasjonalpark.
Alkoholholdig drikke

Alkoholholdig drikke er drikkevarer som inneholder alkoholen etanol og som er fremstilt ved gjæring. I dagligtale kalles det ofte bare alkohol. Alkoholholdig drikke har vært laget siden de tidligste tider av menneskenes historie. 
Øl, vin og brennevin er ulike typer av alkoholholdig drikke. Alkoholholdige drikker fremstilles vanligvis ved at man lar saft eller andre råvarer stå og gjære (se - Forgjæring). Det kan også være mer kompliserte prosesser som inngår. Brennevin fremstilles ved destillering. Det er forbudt mange steder i verden å fremstille brennevin hjemme; det begrunnes vanligvis med at hjemmelaget sprit kan inneholde skadelige stoffer. 
Alkoholholdige drikker vil ha en viss euforiserende påvirkning på dem som drikker dem. I store mengder kan de føre til beruselse. Det å drikke seg beruset på alkohol, kalles i dagligtalen «fyll». På grunn av dette har bruk av alkoholholdige drikker vært årsak til adskillige debatter, og noen steder i verden er det forbud mot inntak av alkohol. Dersom alkoholinntaket blir for høyt er det vanlig å føle seg syk dagen derpå. På folkemunne kalles denne tilstanden gjerne bakrus eller fyllesyke, og den er gjerne forbundet med hodepine og kanskje også kvalme. Offisielt kalles denne hodepinen utsatt alkoholpåført hodepine, men på folkemunne omtales den ofte som kuppelhode.
Aaron Mooy

Landslaget

Han ble tatt ut i Australias tropp til FIFA Confederations Cup 2017 i Russland.
Han ble tatt ut i Australias tropp til VM i fotball 2018 i Russland.
Pionslekta

Beskrivelse

De urteaktige artene blir 0,5–1,5 m høye, og buskene blir opptil 3,5 m. Røttene er tykke og lagrer næringsstoffer om vinteren. Bladene er ganske store, spredte og sammensatte. Blomstene er tvekjønnede og sitter som regel enkeltvis og endestilt. Det er 1–6 høyblad, 2–9 begerblad og 4–13 kronblad med varierende farge. Det er svært mange pollenbærere, opptil 230. Frukten er en belgkapsel med mange svarte eller mørkebrune frø som blir opptil 13 mm i diameter.
Bladverk og blomster ligner overfladisk på dem hos soleiefamilien, og pionene ble tidligere regnet til denne familien. Mer grundige morfologiske undersøkelser viser derimot at pionene står fjernt fra soleiefamilien, og i Takhtajan-systemet ble de plassert i en egen familie og en egen orden, Paeoniales. I Cronquist-systemet tilhørte pionfamilien ordenen Dilleniales. Molekylærgenetiske analyser har ført til at pionene i APG III-systemet regnes til ordenen Saxifragales.
Pioner inneholder en rekke ulike kjemiske stoffer, som monoterpenoide glukosider, flavonoider, tanniner, stilbenoider, triterpenoider, steroider, paeonol og fenol. Mange av disse stoffene har biologisk virkning. Pion er giftig for mennesker, katter og hunder, og forgiftningen fører til kvalme, oppkast og diaré. Plantesaft kan føre til hudirritasjoner.
Bowling under Asialekene 1994

Bowling under Asialekene 1994. Bowling var en av sportene under de tolvte Asialekene som ble arrangert i Hiroshima i Japan. Det var tredje gangen som bowling var med på programmet i Asialekene. Bowlingturneringene ble avviklet i perioden 5. til 11. oktober 1994. Det var i alt tolv turneringer, seks for menn og seks for damer.